Dette retvisende og fuldstændige billede skal i øvrigt fremlægges i teksten til begæringen om foreløbige forholdsregler. En sådan begæring skal i sig selv være tilstrækkelig klar og præcis til, at det er muligt for sagsøgte at forberede sine bemærkninger og for dommeren i sager om foreløbige forholdsregler at træffe afgørelse vedrørende begæringen, i givet fald uden at råde over andre oplysninger, og de væsentlige faktiske og retlige omstændigheder, som begæringen er baseret på, skal fremgå sammenhængende og forståeligt af selve begæringen. De beviser, der godtgør et sådant retvisende og fuldstændigt billede, skal endvidere være understøttet af detaljerede dokumenter, der er attesteret af en uafhængig, ekstern (i forhold til sagsøgeren) sagkyndig, som gør det muligt at bedømme bevisernes sandhedsværdi.

For at kunne bedømme om det påståede tab er alvorligt og uopretteligt og derfor begrunder, at de begærede foreløbige forholdsregler undtagelsesvis kan anordnes, skal dommeren i sager om foreløbige forholdsregler råde over konkrete og præcise beviser, understøttet af detaljerede dokumenter, som godtgør den økonomiske situation hos sagsøgeren, og som gør det muligt at vurdere, hvilke præcise virkninger det formodes at ville have, såfremt de begærede forholdsregler ikke anordnes. Sagsøgeren skal således fremlægge dokumenter og oplysninger, der kan give et retvisende og fuldstændigt billede af dens økonomiske situation.

Da en udbudsprocedure for tildelingen af en offentlig kontrakt har til formål at give den berørte myndighed mulighed for at vælge det tilbud blandt flere konkurrerende tilbud, som forekommer myndigheden at være i bedst overensstemmelse med de forud fastsatte udvælgelseskriterier, råder myndigheden i den henseende over et vidt skøn. En virksomhed, der deltager i en sådan procedure, har derfor aldrig en absolut sikkerhed for at få tildelt kontrakten, men vil altid skulle tage den mulighed i betragtning, at kontrakten vil kunne blive tildelt en anden tilbudsgiver. Under disse omstændigheder er de negative finansielle konsekvenser for den omhandlede virksomhed, der følger af afvisningen af dens tilbud, i princippet en del af den sædvanlige handelsrisiko, som enhver virksomhed, der er aktiv på markedet, må forholde sig til.

Det følger heraf, at fortabelsen af en mulighed for at få tildelt og gennemføre en offentlig kontrakt er en naturlig følge af udelukkelsen fra den pågældende udbudsprocedure og således ikke i sig selv kan anses for at udgøre en alvorlig skade, idet selv en tilbudsgiver, hvis bud er blevet antaget, må påregne, at den ordregivende myndighed i henhold til artikel 101, stk. 1, i forordning nr. 1605/2002 om finansforordningen vedrørende De Europæiske Fællesskabers almindelige budget, så længe kontrakten ikke er underskrevet, enten kan undlade at indgå kontrakten eller annullere den pågældende udbudsprocedure, uden at ansøgerne eller de bydende principielt kan gøre krav på nogen form for godtgørelse. Inden undertegnelsen af kontrakten med den udvalgte bydende er den ordregivende myndighed ikke bundet og kan således, i forbindelse med opgaven i den almene interesse, frit beslutte ikke at indgå aftalen eller at annullere udbudsproceduren uden at være forpligtet til at yde erstatning til den bydende.

Artikel 101, stk. 1, i forordning nr. 1605/2002 udelukker således i den henseende, at den valgte tilbudsgiver kan forpligte den ordregivende myndighed til at indgå den omhandlede kontrakt ved at hævde, at dens finansielle helbred, eller endog dens økonomiske overlevelse, afhænger af udførelsen af det udbud, som vedkommende har vundet.

Denne iboende usikkerhed vedrørende den retlige og økonomiske situation for den bydende virksomhed, der på trods af tildelingen af den omhandlede kontrakt indledningsvis må påregne at kunne tabe den uden kompensation, er blandt de faktorer, som skal tages i betragtning af dommeren i sager om foreløbige forholdsregler ved bedømmelsen af en begæring om foreløbige forholdsregler indgivet af en tilbudsgiver, hvis bud er blevet forkastet. Fuldstændig som i tilfældet med den valgte tilbudsgiver kan den omstændighed alene, at en forkastelse af et bud vil kunne have selv alvorlige negative konsekvenser for den afviste tilbudsgiver, således ikke i sig selv begrunde de af sidstnævnte begærede foreløbige forholdsregler.

(jf. præmis 28-30)